CELEX: 32015D0120
Language: et
Date: 2014-10-29 00:00:00
Title: Komisjoni otsus (EL) 2015/120, 29. oktoober 2014 , riigiabi kava SA.27317 (C 25/09) (ex N 673/08) kohta, mida Itaalia kavatseb rakendada seoses digitaalsete projitseerimisvahenditega (teatavaks tehtud numbri C(2014) 7888 all)  EMPs kohaldatav tekst

30.1.2015   
            
            
               ET
            
            
               Euroopa Liidu Teataja
            
            
               L 25/37
            
         KOMISJONI OTSUS (EL) 2015/120,
   29. oktoober 2014,
   riigiabi kava SA.27317 (C 25/09) (ex N 673/08) kohta, mida Itaalia kavatseb rakendada seoses digitaalsete projitseerimisvahenditega
   
      
         (teatavaks tehtud numbri C(2014) 7888 all)
      
   
   (Ainult itaaliakeelne tekst on autentne)
   (EMPs kohaldatav tekst)
   EUROOPA KOMISJON,
   võttes arvesse Euroopa Liidu toimimise lepingut, eriti selle artikli 108 lõike 2 esimest lõiku,
   võttes arvesse Euroopa Majanduspiirkonna lepingut, eriti selle artikli 62 lõike 1 punkti a,
   olles vastavalt kõnealustele sätetele kutsunud huvitatud isikuid üles esitama märkusi (1) ja võttes neid märkusi arvesse
   ning arvestades järgmist:
   I.   MENETLUS
   
   
               (1)
            
            
               30. detsembril 2008 teatas Itaalia komisjonile oma kavatsusest kehtestada maksusoodustusi filmisektorisse tehtavate investeeringute ja filmide levitamise ning digitaalkino jaoks. Itaalia ametiasutused saatsid lisainfot 2. aprillil 2009 ja 23. juunil 2009.
            
         
               (2)
            
            
               22. juuli 2009. aasta kirjas teatas komisjon Itaaliale otsusest kiita heaks Itaalia maksusoodustused filmisektorisse tehtavate investeeringute ja filmide levitamise jaoks. Samal ajal teatas komisjon Itaaliale otsusest algatada Euroopa Liidu toimimise lepingu artikli 108 lõikes 2 sätestatud menetlus seoses kavandatud maksukrediidiga investeeringuteks digitaalsetesse projitseerimisvahenditesse.
            
         
               (3)
            
            
               Komisjoni otsus menetluse algatamiseks avaldati Euroopa Liidu Teatajas
                   (2). Komisjon kutsus huvitatud isikuid esitama oma märkusi.
            
         
               (4)
            
            
               Kultuuripärandi ja turismi eest vastutav ministeerium ja Euroopa Komisjon korraldasid sel teemal seminari, mis toimus Roomas 21. oktoobril 2009.
            
         
               (5)
            
            
               Komisjon sai huvitatud pooltelt märkused ja edastas need Itaaliale, et anda talle viimane võimalus neid kommenteerida. Itaalia ametiasutuste märkused saabusid 19. jaanuaril 2010. Sellele järgnes täiendav teabevahetus, sealhulgas uued kirjad Itaalia ametiasutustelt, mis registreeriti 7. septembril 2010, 12. aprillil 2011, 1. juunil 2011, 1. detsembril 2011, 10. mail 2012, 14. septembril 2012, 23. aprillil 2013, 6. detsembril 2013, 18. aprillil 2014, 11. juunil 2014 ja 1. augustil 2014.
            
         II.   MEETME KIRJELDUS
   
   1.   Teatatud meede
   
   
               (6)
            
            
               Maksukrediit kinoettevõtjatele, kes paigaldavad digitaalsed projitseerimisvahendid, kuulus Itaalia ametiasutuste võetud filmisektori maksumeetmete hulka. Üldiselt oli meetmete eesmärk elavdada turudünaamikat, et toetada Itaalia kultuurilisi filme konkurentsi edendaval viisil ja propageerida selliseid filme Itaalias ja Euroopas.
            
         
               (7)
            
            
               Maksukrediidi kava digitaalkino toetuseks pakub maksukrediiti 30 % ulatuses digitaalsete projitseerimisvahendite paigaldamise kuludest. Maksimaalne maksukrediidi summa aastas on 50 000 eurot kinosaali kohta.
            
         
               (8)
            
            
               Rahastamiskõlblike kulude hulka võivad kuuluda:
               
                           a)
                        
                        
                           digitaalsete projitseerimis- ja taasesitusvahendite ostmine;
                        
                     
                           b)
                        
                        
                           seadmete ja aparatuuri ostmine digitaalsignaali vastuvõtmiseks maismaaühenduse ja/või satelliitide kaudu.
                        
                     
                           c)
                        
                        
                           eelmistes punktides osutatud vahendite, süsteemide ja seadmete liisimine või rentimine. Vastavad lepingud peavad sisaldama kohustust osta vara rendilepingu lõppedes välja või sätet, mis näeb ette kasutajaettevõtte õiguse vara ennetähtaegselt välja osta;
                        
                     
                           d)
                        
                        
                           töötajate koolituskulutused;
                        
                     
                           e)
                        
                        
                           eelnevalt 35 mm filmide näitamiseks kasutatud projektoriruumide, varustuse ja teenuste ning abiruumide ümberehitamise ja kohandamisega seotud lisakulud.
                        
                     Viimases kahes punktis sätestatud kulud ei tohi moodustada enam kui 20 % punktide a, b ja c raames kantud kogukuludest.
            
         
               (9)
            
            
               Vastavalt Itaalia ametiasutuste esialgsele teatisele oleks toetus tingimusteta ühe kuni nelja saaliga kinode jaoks ja viie kuni kümne saaliga kobarkinode jaoks alla 50 000 elanikuga kohalikes omavalitsusüksustes. Kuni 24 saaliga kobarkinodelt nõutakse abi andmise tingimusena, et nad näitaksid 50 % seanssidest kultuurifilme ja läheksid vähemalt 50 % saalidest üle digitaalsele projitseerimisele.
            
         
               (10)
            
            
               Maksukrediiti kohaldatakse Itaalias maksustavate kinoettevõtjate suhtes.
            
         
               (11)
            
            
               Kava õiguslikud alused on järgmised:
               
                           a)
                        
                        
                           24. detsembri 2007. aasta seadus nr 244, millega kehtestatakse riigi iga-aastase ja mitmeaastase eelarve koostamist reguleerivad sätted;
                        
                     
                           b)
                        
                        
                           8. augusti 2013. aasta dekreet-seadus nr 91, millest pärast muudatuste tegemist sai 7. oktoobri 2013. aasta seadus nr 112;
                        
                     
                           c)
                        
                        
                           uued rakendussätted, mis käsitlevad maksukrediiti kinoettevõtjatele digitaalsete projitseerimisvahendite ostmiseks ja paigaldamiseks.
                        
                     
         2.   Komisjoni väljendatud kahtlused
   
   
               (12)
            
            
               Menetluse alustamise otsuses leidis komisjon, et teatatud abimeetme näol on tegemist riigiabiga Euroopa Liidu toimimise lepingu artikli 107 lõikes 1 toodud tähenduses. Maksusoodustusi pakkudes loobub Itaalia riik teatavatest tuludest ja seega hõlmab kava riigi vahendite kasutamist. Kava annab majandusliku eelise teatavatele ettevõtjatele, käesoleval juhul kinoettevõtjatele. Võttes arvesse rahvusvahelist filmikaubandust, võib see valikuline eelis kahjustada liidusisest kaubandust. Komisjonil on kahtlusi abi kokkusobivuses.
            
         
               (13)
            
            
               Esiteks kahtles komisjon kavandatud digitaalkino maksukrediidi vajalikkuses, vaidlustades kavandatud maksimaalse maksukrediidi summa (50 000 eurot kinosaali kohta), mis 30 % määra korral vastab 166 667 euro suurusele maksimaalsele abikõlblikule paigalduskulule kinosaali kohta (50 000 eurot × 100/30). See on suurem Itaalia ametiasutuste esitatud hinnangulisest digitaalsete projitseerimisvahendite maksumusest (100 000 eurot). Komisjon vaidlustas maksukrediidi maksimumsumma ja kahtles, kas esitatud ümberehituskulud olid õiglaselt hinnatud. Lisaks väljendas komisjon kahtlust, kas Itaalia või Euroopa kultuurifilmide näitamiseks on vaja paigaldada 2K (3) projitseerimisvahendeid, mis vastavad DCI (4) standarditele.
            
         
               (14)
            
            
               Teiseks kahtles komisjon kavandatud abimeetme proportsionaalsuses, märkides, et tõenäoliselt võivad suuremad kinod lubada endale digitaalsete projitseerimisvahendite paigaldamist ka ilma riigi toetuseta. Lisaks sellele tõi komisjon välja, et kinoettevõtjad saavad üleminekuks kasutada ärimudeleid, näiteks „Virtual Print Fee” (virtuaalse koopia tasu) (5). Seetõttu küsitakse, kas pakutud ulatuses riigi subsiidium kinosaali kohta ei tooks kaasa kaubanduslike alternatiivide kadumist.
            
         
               (15)
            
            
               Kolmandaks kahtles komisjon abimeetmena kavandatud maksukrediidi asjakohasuses, märkides, et meetmeks ettenähtud eelarve (16,8 miljonit eurot) vastab 56 miljoni euro suurusele paigalduskulule, mis on märkimisväärselt väiksem ülemineku hinnangulisest maksumusest (395,7 miljonit eurot, lähtudes hinnast 100 000 eurot kinosaali kohta). Lisaks olemasolevate vahendite asjakohasusele seadis komisjon kahtluse alla ka asjaolu, kas kavandatav meede on piisavalt sihtmärgipärane, et saavutada eesmärki suurendada Itaalia ja Euroopa kultuurifilmide levikut. Komisjon kahtles, kas Itaalia ametiasutused suudavad määrata kindlaks need digitaalsete seadmetega kinoettevõtjad, kes kehtestaksid alternatiivsed ärimudelid, mis pakuksid Itaalia kinokülastajatele laiemat kultuurifilmide valikut. Kuna maksukrediidi kasutamine eeldab, et kasusaajal peab olema piisav maksevõime ja kuna meede eeldab, et kinoettevõtjad peavad ise rahastama 70 % investeeringust, kahtles komisjon, kas kinod, kes kõige rohkem abi vajaksid, suudaksid maksukrediidist kasu saada. Lisaks väljendas komisjon kahtlust, kas kavandatud ühekordne abi (teatis käsitles 2-aastase kestusega katsemeedet) pakuks jätkusuutlikku lahendust digitaalsete seadmete paigaldamisega seotud lühema eluea ja suuremate kasutuskulude probleemile.
            
         
               (16)
            
            
               Neljandaks seadis komisjon küsimuse alla abi majandusliku, sotsiaalse ja kultuurilise mõju. Tunnistades küll, et see võib olla üldistes huvides, kui liikmesriik kasutab riigiabi, et investeerida kinode üleminekusse digitaalsele tehnoloogiale, soovis komisjon kinnitust, et meede on tehnoloogiliselt neutraalne. Eelkõige palus komisjon kinnitada asjaolu, et kinoettevõtjaid ei kallutata eelistama investeerimisel ühte digitaalset standardit teisele. Lisaks palus komisjon Itaalia ametiasutustel kinnitada, et projitseerida saab ka filme, mida levitatakse avatud standardite alusel, mis on leebemad kui selle seadme digitaalne standard, mille jaoks toetus eraldati. Komisjon märkis ka, et toetus digitaalsete projitseerimisvahendite paigaldamiseks võib kaudselt minna ka Ameerika Ühendriikide suurte filmitööstusettevõtete taskusse (DCI standarditele vastavate seadmete korral). Kavandatud abi tagajärjel suurenenud nõudmine võib tõsta piiratud pakkumise korral projitseerimisvahendite hinda. Abi tulemusena võib Itaalia saavutada kiiremini digitaalsete kinode kriitilise massi, mis omakorda kiirendaks üleminekut digitaallevile ja seega nende kinode sulgemist, mis ei ole suutnud õigeks ajaks digitaalseid projitseerimisvahendeid paigaldada. Kokkuvõtteks kahtles komisjon, kas abi sotsiaalsed ja kultuurilised eelised kompenseerivad võimaliku konkurentsi moonutamise.
            
         3.   Menetluse algatamise ajast kavandatud meetmes tehtud muudatused
   
   
               (17)
            
            
               Pärast ametliku uurimismenetluse algatamist komisjoni poolt on Itaalia maksukrediidi meedet digitaalkino toetuseks rakendatud ühenduse riigiabi meetmete ajutise raamistiku alusel ja miinimumkünniste piires (6). Komisjoni heakskiidu korral kavatsevad Itaalia ametiasutused rakendada meedet täiel määral üle miinimumkünnise.
            
         
               (18)
            
            
               Itaalia ametiasutuste hinnangul on meetme eelarve aastail 2014–2015 ligikaudu 7,5 miljonit eurot.
            
         
               (19)
            
            
               Käesoleva otsusega hõlmatav periood kestab kuni 31. detsembrini 2022. Itaalia ametiasutused eeldavad, et maksukrediiti kasutatakse kõige sagedamini aastail 2014 ja 2015.
            
         
               (20)
            
            
               Rakendussätete eelnõud, millega Itaalia ametiasutused kavatsevad hakata abi täiel määral rakendama (üle miinimumkünnise), erinevad algsest teatisest mõnes olulises punktis.
            
         
               (21)
            
            
               Esiteks on muudetud rakenduseeskirjadest kaotatud keskmise suurusega ja suurtele kinodele kehtinud tingimus lisada abi saamiseks oma programmi teatav hulk Itaalia ja Euroopa kultuurifilme. Viimastel aastatel on Itaalia ametiasutustel olnud raskusi selle tingimuse täitmise kontrollimisega keskmise suurusega ja suurte kinode puhul. Lisaks väidavad nad, et selle kohustuse kaotamine on vajalik võrdsete konkurentsitingimuste taastamiseks abi vajavate suuremate kinode ja Itaalia filmiturul domineerivate suurte kinokettide vahel (vt põhjendus 37).
            
         
               (22)
            
            
               Teiseks ja seoses eelöelduga nähakse muudetud rakendussätetes ette 60 kinosaali lävi. Kinoettevõtjad, kes omavad või haldavad suuremat hulka kinosaale, on maksukrediidist välja arvatud. Itaalia ametiasutused väidavad, et see on hea alternatiiv algselt kehtestatud programmiga seotud kohustusele, et tagada meetme eesmärkide saavutamine ja välistada need ettevõtjad, kes oma turujõudu arvestades peaksid suutma uuele tehnoloogiale üle minna ilma abita.
            
         
               (23)
            
            
               Kolmandaks nõutakse uute rakendussätetega abisaaja deklaratsiooni, et vältida ülemäärase hüvitise maksmist või abi ümbersuunamist, kui maksukrediit on kombineeritud ärimudelitega (virtuaalse koopia tasu).
            
         
               (24)
            
            
               Neljandaks lubavad muudetud eeskirjad abide kumuleerimist kuni 75 protsendini kogukuludest. Ühe või kahe saaliga kinode puhul on abi kumuleeritud piirmäär 90 %.
            
         
               (25)
            
            
               Lisaks neile muudatustele võivad abisaajad alates 2012. aastast anda maksukrediidi üle digitaalsete seadmete tarnijatele, pankadele, finantsvahendajatele ja kindlustusfirmadele (vt põhjendus 56).
            
         III.   HUVITATUD ISIKUTE MÄRKUSED
   
   
               (26)
            
            
               Vastuseks avalikule konsultatsioonile abimeetme üle, mis toimus 2009. aastal, sai komisjon märkusi umbes 20 huvitatud isikult. Märkusi esitasid:
               
                           —
                        
                        
                           Itaalia ja Euroopa kutseorganisatsioonid, mis esindavad levitajaid ja kinosid, samuti Prantsuse Commission Supérieure Technique de l'Image et du Son (pildi ja heli kõrgeim tehniline komisjon, CST) ja Euroopa digitaalkino foorum;
                        
                     
                           —
                        
                        
                           Prantsuse ametiasutused ning Saksamaa ja Ühendkuningriigi filmifondid ja Euroopa audiovisuaalsektori regionaalsete fondide võrgustik (Cineregio). Mitmes saabunud märkuses osutati ka Euroopa filmiagentuuride direktorite (EAFD) (7) sellealastele väljaannetele;
                        
                     
                           —
                        
                        
                           hulk ettevõtteid, filmisektori töötajaid ja kodanikke Prantsusmaalt, Itaaliast, Ühendkuningriigist ja Šveitsist.
                        
                     Lisaks korraldati 2009. aasta oktoobris Roomas selleteemaline seminar.
            
         
               (27)
            
            
               Mis puudutab abi vajalikkust, siis rõhutati kõigis laekunud vastustes riigiabi vajalikkust digitaalkinole üleminekul, mida peetakse vältimatuks arenguetapiks. Nii Prantsuse ametiasutused kui ka Ühendkuningriigi riiklik filmisektori asutus (UK Film Council) selgitasid, et digitaalkino üldiste eelistega kaasneb üleminekuga seotud kulude (mida kannavad kinoettevõtjad) ja otsese rahalise kasu (levitajale) ebasümmeetriline jaotus. See ebasümmeetriline olukord muudab õigeaegse ülemineku ilma välise toetuseta keeruliseks. Sellega seoses rõhutasid märkusi esitanud kolmandad isikud ilmset ohtu, et kui digitaalprojektsiooni süsteeme ei muudeta paremini kättesaadavateks ja taskukohasemateks, võivad paljud väiksed, sõltumatud ja/või äärealadel asuvad Euroopa kinod turult lahkuda. EFAD kinnitas oma 2009. aasta septembri avalduses, et 30 % Euroopa kinodest on sulgemisohus. Nii Prantsuse ametiasutused kui ka Saksamaa föderaalne kinonõukogu rõhutasid, et toetuste puudumisel ei kannataks mitte ainult filmide näitamine, vaid ka levitamine. Pikk üleminekuperiood, mille kestel paralleelselt levitatakse filmide analoog- ja digitaalkoopiaid, võib osutuda liiga kulukaks, eriti väiksemate filmilevitajate jaoks. Ning viimaks mõjutaks toetuste puudumine negatiivselt Euroopa filmide levikut, kultuurilist mitmekesisust ja Euroopa kodanike juurdepääsu kultuurile.
            
         
               (28)
            
            
               Kõik vastajad rõhutasid ka seda, et niinimetatud DCI standardid on laialt tunnustatud digitaalkino ühiste standarditena. Ühe standardi propageerimist kogu maailma tasandil nähakse kinode jaoks pigem positiivse elemendina kui takistusena, sest see võimaldab luua nende vahel võrdse olukorra.
            
         
               (29)
            
            
               Mis puudutab digitaalsete projitseerimisvahendite paigaldamise kulusid, ei arvatud üldiselt, et 100 000 eurot kinosaali kohta oleks ülehinnang. Vastupidi, paljud vastajad rõhutasid, et kulud võivad olla palju suuremad, näiteks juhul kui projektoriruum vajab põhjalikku ümberehitust, nagu võib juhtuda eelkõige väikestes kinodes. Mõned vastajad tunnistasid siiski digitaalsete kinoseadmete hindade langustrendi.
            
         
               (30)
            
            
               Paljudes laekunud vastustes väideti, et ka siis, kui ümberehituskulud on kättesaadavast riigi toetusest palju suuremad (nagu on tõenäoline Itaalia maksukrediidi puhul), on riigiabi siiski täiendav muude sissetulekuallikate, näiteks virtuaalse koopia tasu ja kinoettevõtjate omavahendite kõrval.
            
         
               (31)
            
            
               Seoses abi proportsionaalsusega kritiseerisid mõned huvitatud isikud maksukrediiti, kuna nende hinnangul saaksid sellest tõenäoliselt suuremat kasu suuremad kinod. Teised pidasid asjakohaseks toetuste eraldamist ka suurtele kinodele, vajaduse korral programmiga seotud kohustuste alusel. Mõned vastajad viitasid siiski EFAD avaldusele, rõhutades vajadust vältida ebavõrdset kohtlemist, mis tuleneks näiteks (konkreetse Itaalia maksukrediidi puhul) kinode erinevast maksevõime tasemest, aga ka üldisemalt programmil põhinevast juurdepääsupiirangust või kinode suurusest ja geograafilisest olukorrast. Rahvusvaheline Filmilevitajate Liitude Föderatsioon (FIAD) rõhutas, et praegusel kinoturul ja üldises majanduslikus olukorras võib isegi kõige suuremaid kinoettevõtjaid pidada mitte kasumlikeks.
            
         
               (32)
            
            
               Üleminekuks kasutatavate ärimudelite kättesaadavuse kohta ja nende rakendatavuse kohta väiksemate kinode suhtes olid arvamused mõneti erinevad. Mõned väitsid, et standardsed ärimudelid üleminekuks digitaalkinole puuduvad. Teised kinnitasid, et suur hulk kinosid ei saa kasutada vahendajate („täisteenuse osutajad”) pakutavaid virtuaalse koopia tasu lepinguid (vt ka märkust 5) seoses oma programmi laadi ja mahuga (virtuaalse koopia tasude maht sõltub esilinastusele järgneval nädalal esitatud filmide arvust ja/või kino saalide arvust). Europa Distribution väitis, et ärimudelid sobivad vaid kõige kasumlikumate kinode ja suurte levitajate puhul. EFAD aruteludokumendi andmetel suudavad vaid 10 000 Euroopa ligi 30 000-st kinosaalist uuendada seadmeid virtuaalse koopia tasu mudeli abil. Üks vastaja väitis, et virtuaalse koopia tasu ärimudel sobib ka väiksemate kinode puhul. Igal juhul rõhutasid Prantsuse ametiasutused, et üleminekuks kasutatavad ärimudelid ei kata kõiki kino digitehnoloogiale ülemineku kulusid (näiteks projektoriruumi ajakohastamine) ning lisaks eeldavad need alati ka kinoettevõtjate oma panust. Ka sellisel juhul võiks avaliku sektori toetusel olla oluline täiendav roll.
            
         
               (33)
            
            
               Abi asjakohasuse küsimuses tõid vastajad välja, et üldiselt aitaks riigiabi väikestel kinodel seista vastu suurte kobarkinode tugevale konkurentsile ja looks võrdsemad tingimused. Hinnangute kohaselt tooks digitaalkino seadmete paigaldamine publiku jaoks kaasa laiema valiku. Vastajad rõhutasid ka digitaalkinoga seotud eeliseid, nagu filmi esituskvaliteet, programmi paindlikkus ja väiksemad levituskulud. Prantsuse ametiasutused väitsid, et digitaalkino toetuseks antava abi asjakohasust ei tuleks hinnata programmilise mitmekesisuse suurenemise seisukohast, vaid pigem lähtudes suutlikkusest vältida kinode sulgemist. Nende seisukohast tagatakse mitmekesisemate filmide pakkumine eri tüüpi kinode digiteerimise kaudu. Euroopa digitaalkino foorum väitis, et kui maksukrediiti saaks tasaarvestada käibemaksuga, saaksid Itaalia meetmest kasu ka vähem kasumlikud kinod.
            
         
               (34)
            
            
               Mõnes vastuses märgiti maksukrediidi lühiajalist iseloomu võrreldes digitaalkinole ülemineku pikaajaliste väljakutsetega. Teised rõhutasid siiski, et standardid on piisavalt ühtsed, et tagada nende kehtivus veel vähemalt kümneks aastaks, või et digitaalkino seadmete eluiga ei ole veel võimalik kindlaks määrata. Saksamaa föderaalne kinonõukogu rõhutas, et toetus digitaalkinole üleminekuks on vähem kulukas kui oleks kinode ja kultuurilise mitmekesisuse taastamine pärast nende ettevõtjate kadumist, kes ei suuda ise üleminekut rahastada. Lisaks rõhutas Saksamaa, et iga liikmesriigi eriline riiklik ja piirkondlik olukord nõuab spetsiaalselt väljatöötatud abimeetmeid ja asjakohast abi vormi. EFAD avalduses korrati seda seisukohta ja rõhutati, et ühtne universaalselt kehtiv lahendus puudub. Itaalia kinoettevõtjate liit ANEC näeb ette, et digitaalkino seadmete eluea lõpuks on olukord piisavalt muutunud, mis muudab asendamise vähem problemaatiliseks. Euroopa digitaalkino foorum kinnitas ka, et võimalikke kasutamise lisakulusid võib kõnealuste kinode puhul kompenseerida uutest tuluallikatest.
            
         
               (35)
            
            
               Abi majandusliku, sotsiaalse ja kultuurilise mõju küsimuses rõhutasid vastajad üldiselt vajadust digitaalkino ühtse standardi järele ja DCI standardite laialdast heakskiitmist. EFAD avalduses kinnitati, et toetus digitaalkinole ei peaks nõudma ühte tehnoloogilist lahendust, vaid olema välja töötatud, hinnates tähelepanelikult sektori tehnoloogilist olukorda. Oma märkustes rõhutas Europa Distribution, et sektori standardi mittejärgimine võib kaasa tuua paljude kinode sulgemise. Igal juhul täpsustas ANEC, et meede jätab kinodele vabaduse investeerida oma valitud standardisse. Paljud vastajad rõhutasid samuti, et DCI standarditele vastavaid seadmeid võib kasutada ka teistele (madalamatele) digitaalstandarditele vastavate programmide esitamiseks, kuid vastupidine (DCI standardile vastavate filmikoopiate esitamine näiteks 1,3K projektoritega) ei ole võimalik. Esitatud märkustes ei toodud välja hinnatõusu ohtu — vastupidi, aja jooksul peaksid hinnad langema. Selle kohta märkisid Prantsuse ametiasutused ja EFAD aruteludokument, et abimeetmed peaksid olema koostatud nii, et vältida konkurentsi moonutamist digitaalseadmete turul. Abimeetmed peaksid põhinema digitaalseadmete kulude hindamisel ja abile tuleks nende hinnangute alusel ülempiir kehtestada. Komisjoni kahtluseid, et riigiabi võib kiirendada üleminekut digitaalkinole ja seega kinode sulgemist (vt põhjendus 16), vastustes ei kajastatud, küll aga käsitleti riigiabi kui püsivat lahendust digitaalkino ees seisvale probleemile. Itaalia väärtfilmikinode föderatsioon rõhutas kinode piiratud geograafilist ulatust ja seetõttu meetme väikest konkurentsi moonutavat mõju.
            
         IV.   ITAALIA TÄHELEPANEKUD
   
   1.   Abi vajalikkus
   
   
               (36)
            
            
               Itaalia ametiasutused esitasid komisjonile teavet, mis iseloomustab Itaalia kinoturu olukorda (viimati ajakohastati teavet oktoobris 2013). Itaalias on hinnanguliselt kokku 3 936 kinosaali, mis asuvad 1 872 kinos, mida võib jagada nelja kategooriasse:
               
                           a)
                        
                        
                           suured enam kui 60 saaliga kinoketid: (8) selliseid kette on ainult kaks, „UCI” ja „The Space” 787 saaliga 76 asukohas.
                        
                     
                           b)
                        
                        
                           väikesed kinoketid: neid on 15, igaüks neist maksimaalselt 60 saaliga. Kokku on selle kategooria kinodel 513 saali 104 asukohas;
                        
                     
                           c)
                        
                        
                           väikesed kommertskinod: 1 287 saali 351 kinos;
                        
                     
                           d)
                        
                        
                           väikekinod: siia kategooriasse kuuluvad peaaegu eranditult ühe saaliga kinod (90 %), lisaks sellele hooajakinod ja/või kirikukinod. Neid on 1 340 kino, mis vastab hinnanguliselt 1 500 saalile.
                        
                     
         
               (37)
            
            
               Kui suured kinoketid (punkt a) moodustavad 40 % riigi kinoturust, siis punktis d osutatud kinod vaid 5–10 % turuosast.
            
         
               (38)
            
            
               Maksukrediidi kava on suunatud punktides b, c ja d osutatud kinodele. Arvestades eriti kahe suure kinoketi turgu valitsevat seisundit, peavad Itaalia ametiasutused riigiabi vajalikuks nimetatud kinoettevõtjate digitaalkinole ülemineku lõpuleviimiseks, kuna need on kõik väikesed kuni keskmise suurusega ettevõtted.
            
         
               (39)
            
            
               Kultuuripärandi ja turismi eest vastutava ministeeriumi esitatud andmete kohaselt taotlesid aastatel 2010–2013 digitaalkino maksukrediiti 1 603 kinosaali (2014. aasta aprilli andmed). Meede, mida rakendati vastavalt vähese tähtsusega abi käsitlevale määrusele, oli edukas kohe pärast selle käivitamist aastal 2010 (kui seda kasutasid 671 kinosaali).
            
         
               (40)
            
            
               Abimeetme rakendamine vastavalt vähese tähtsusega abi käsitlevale määrusele osutus siiski olukorra muutmiseks ebapiisavaks. Eelkõige keskmise suurusega kobarkinod on selle tulemusena suutnud digiteerida vaid osa oma saalidest.
            
         
               (41)
            
            
               Itaalia ametiasutused märkisid, et kinode digiteerimine Itaalias on endiselt ajakavast maas. 2013. aasta oktoobris oli digiteerimise tase ligikaudu 62 % (9) ja vastavalt Itaalia ametiasutuste 2014. aasta juunis esitatud hinnangutele tuleb veel digiteerida vähemalt 700 kinosaali.
            
         
               (42)
            
            
               Selle tulemusena on ohus märkimisväärne hulk kinosid (peamiselt väikesed ja keskmise suurusega kinod). Nende kadumine ei tähendaks mitte ainult töökohtade kaotust kinoettevõtjate tasandil, vaid mõjutaks omakorda ka filmilevi ja piiraks valikut publiku jaoks.
            
         
               (43)
            
            
               Itaalia ametiasutused rõhutasid eelkõige ühe saaliga ja keskmise suurusega kinode rolli Itaalias. Ühe saaliga kinode jätkuv eksisteerimine on ülioluline, et tagada kõigi kodanike, sealhulgas väikeste maa- ja mägikülade elanike võrdne juurdepääs kinole. Teine rühm, st keskmise suurusega kinod, on kvaliteetfilmide levitamise ja näitamise alustala Itaalias. Nende jätkuv eksisteerimine on oluline, kuna need pakuvad alternatiivi kahele suurele turgu valitsevale kinoketile.
            
         
               (44)
            
            
               Itaalia ametiasutused ennustavad, et traditsioonilised filmid kaovad turult täielikult vaid paari nädala või kuu pikkuse perioodi jooksul. Kuna tähtaeg läheneb, on Itaalia ametiasutused rõhutanud vajadust rakendada meedet üle miinimumkünnise.
            
         
               (45)
            
            
               Mis puudutab kavandatud maksimaalset maksukrediiti (50 000 eurot kinosaali kohta) ja digitaalsete projitseerimisvahendite hinnangulisi kulusid, vähendasid Itaalia ametiasutused digitaalkinole ülemineku hinnangulist keskmist kulu kinosaali kohta 50 000 — 60 000 euroni (2014. aasta aprillis ja juunis esitatud arvud). Teisisõnu vastab maksimaalne maksukrediit ülemineku hinnangulistest keskmistest kuludest märksa suurematele kuludele. Siiski rõhutasid Itaalia ametiasutused, et maksusoodustused on arvutatud protsendina tegelikult tehtud kulutustest. Keskmisest 50 000 euro suuruse investeeringu põhjal on pakutav maksusoodustus (30 %) 15 000 eurot. Praktikas ei rakendata seega maksimaalset maksukrediiti peaaegu kunagi. Siiski tagab ülempiir, et ebaavaliselt suurte üleminekukulude korral jääb ka abisumma absoluutväärtus piiratuks.
            
         
               (46)
            
            
               Abi vajalikkuse osas on oluline märkida ka, et viimased Itaalia ametiasutustelt saadud andmed näitavad, et digitaalkinole ülemineku kulud on mitukümmend tuhat eurot kinosaali kohta. Paljude, eelkõige väikseimate kinode puhul ei ole võimalik koguda neid vahendeid erasektori allikaist, eriti Itaalia ja Euroopa praeguses majandusolukorras.
            
         2.   Abi proportsionaalsus
   
   
               (47)
            
            
               Üldiselt rõhutasid Itaalia ametiasutused, et maksukrediit täiendab digitaalkinole ülemineku ärimudeleid ja ei välista virtuaalse koopia tasu mudelite kasutamist.
            
         
               (48)
            
            
               Muudetud rakendussätted sisaldavad rida sätteid, mis tagavad abimeetme proportsionaalsuse, võttes näiteks arvesse digitaalkinole üleminekuks kasutatavaid turumehhanisme (st virtuaalse koopia tasu mudeleid).
            
         
               (49)
            
            
               Esiteks võivad maksusoodustust taotleda ainult kuni 60 saaliga kinoettevõtjad. See tähendab kahe Itaalia suure kinoketi („UCI” ja „The Space”) väljajätmist. Viimaste ülemineku teemal on Itaalia ametiasutused täpsustanud, et edukalt on kasutatud klassikalist virtuaalse koopia tasu mudelit. Lisaks, võttes arvesse nende turgu valitsevat seisundit (vt põhjendus 37), ei peaks sellised kinoettevõtjad digitaalkinole üleminekul riigiabist sõltuma.
            
         
               (50)
            
            
               Itaalia ametiasutuste esitatud teabe kohaselt on need kaks suurt kinoketti ainukesed, kes on kasutanud klassikalist virtuaalse koopia tasu mudelit. Siiski on ka väiksematel kinoettevõtjatel olnud juurdepääs digitaalkinole üleminekut lihtsustavatele kaubanduslikele mehhanismidele. Itaalias on levitajate liitude ja kinoettevõtjate vahel sõlmitud kokkuleppe alusel välja töötatud väikestele kinodele sobiv alternatiivne virtuaalse koopia tasu mudel. Tabelis on toodud Itaalias rakendatud klassikalise ja alternatiivse virtuaalse koopia tasu mudeli peamised erinevused ja sarnasused:
               
                  Itaalia klassikalise ja alternatiivse virtuaalse koopia tasu mudeli võrdlus
               
               
                           Klassikaline virtuaalse koopia tasu mudel Itaalias
                        
                        
                           Alternatiivne virtuaalse koopia tasu mudel Itaalias
                        
                     
                           Vahendaja („täisteenuse osutaja”), kellel omakorda on virtuaalse koopia tasu lepingud levitajatega, allkirjastab kokkuleppe kinoettevõtjaga.
                        
                        
                           Põhineb levitajate liitude ja kinoettevõtjate vahel sõlmitud kokkuleppel. Kolmandaid isikuid ei osale.
                        
                     
                           Ettevõtja ei ole digitaalsete seadmete omanik ja ei maksa nende eest ette.
                        
                        
                           Ettevõtja on algusest peale digitaalsete seadmete omanik ja tasub kogu algse soetamiskulu.
                        
                     
                           Nii levitajad kui ka ettevõtja osalevad kulude järkjärgulises amortiseerimises, vastavalt virtuaalse koopia tasu maksmise ja igakuiste maksete kaudu. Kulude jaotus on üldiselt järgmine: 75 % kannab levitaja ja 25 % kannab ettevõtja.
                        
                        
                           Filmilevitajad maksavad virtuaalse koopia tasu filmi digitaalse esitamise eest. Need tasud võivad katta kuni 75 % digitaalkinole ülemineku kuludest. Ettevõtja peab igal juhul kandma kulusid 5 500 euro ulatuses.
                        
                     
         
               (51)
            
            
               Teiseks, võttes arvesse eespool toodut, muutsid Itaalia ametiasutused rakendussätteid, et vältida ülemäärase hüvitise maksmist või abi ümbersuunamist, kui maksukrediit on kombineeritud ärimudelitega (virtuaalse koopia tasu). Abisaaja peab esitama deklaratsiooni, mis tõendab, et maksusoodustust on taotletud vaid tegelike kulude katmiseks (vt põhjendus 23) Itaalia ametiasutused kinnitasid, et kultuuripärandi ja turismi eest vastutava ministeeriumi poolt igal üksikul juhul teostatav kontroll tagab, et abi katab üksnes investeeringu selle osa, mille kinoettevõtja tegelikult kandma peab.
            
         
               (52)
            
            
               Kolmandaks, abimeetme proportsionaalsuse tagamiseks on kehtestatud ülemmäärad abi kumuleerimiseks. Ülemmääradega eristatakse väiksemaid kinosid (ühe kuni kahe saaliga) ja teisi kinosid (vt põhjendus 24).
            
         3.   Abi asjakohasus
   
   
               (53)
            
            
               Menetluse algatamise otsuses väljendas komisjon kahtlust seoses meetme eelarveprognoosi asjakohasusega ülemineku hinnanguliste kulude katmiseks. Itaalia ametiasutuste esitatud ajakohastatud eelarve ja kulude kalkulatsioonid (vt põhjendused 18 ja 45) võimaldavad anda ajakohastatud hinnangu olukorrale, mida meetmega kavatsetakse lahendada. Keskmise 15 000 euro suuruse maksukrediidi põhjal ja võttes arvesse kava eelarveprognoosi (vt põhjendus 18), võib kavast aastatel 2014–2015, mil oodatakse kava kõige suuremat kasutamist, saada kasu 500 kinosaali. Nimetatud arv moodustab olulise osa kinosaalidest, mis tuleb veel digiteerida (vt põhjendus 40).
            
         
               (54)
            
            
               Kuigi kultuuriprogrammiga seotud kohustus on abikavast kaotatud, kinnitavad Itaalia ametiasutused, et kaval on siiski tugev kultuuriline eesmärk. Itaalia kinoturu täielik digiteerimine toob kaasa eri liiki filmide parema levitamise ja nii-öelda nišitoodete suurema levikupotentsiaali. Kui kõik Itaalia erinevad kinoliigid digitaalkinole üle ei läheks, siis kultuur kannataks.
            
         
               (55)
            
            
               Itaalia ametiasutused rõhutasid, et maksukrediidi meetmega kompenseeritakse mitte ainult otseseid maksusid, mis tuleb maksta maksuametile (ettevõtte tulumaks), vaid see laieneb ka kaudsetele maksudele (näiteks käibemaks) ning kinnipeetavale maksule ja sotsiaalkindlustusmaksetele (mida maksavad tööandjad oma töötajate nimel). Kõiki neid makse võetakse maksukrediidi hüvitise arvutamisel arvesse ning see suurendab kava kättesaadavust, kuna võimalus seda kasutada ei sõltu asjaomase ettevõtte teenitud kasumi tasemest.
            
         
               (56)
            
            
               Lisaks sellele kehtestati 2012. aasta dekreetseaduse nr 83 artikliga 51 võimalus anda maksukrediit üle digitaalsete seadmete tarnijatele, pankadele, finantsvahendajatele ja kindlustusfirmadele (vt põhjendus 25). See suurendab abimeetme kättesaadavust väiksematele kinodele, eelkõige juhul, kui need on palgatöölisteta pereettevõtted.
            
         
               (57)
            
            
               Meetme rakendamise ajal vastavalt vähese tähtsusega abi käsitlevale määrusele kasutasid maksukrediiti igat liiki kinod, sealhulgas kõige väiksemad, nagu näitab järgmine diagramm, kus antakse ülevaade kava abisaajatest (aastatel 2010–2013).
               
                  Abisaajad kinoliikide kaupa ((2010-2013, saalide arvu põhjal) (andmed ajakohastati viimati 2014. aasta aprillis ja need esitas kultuuripärandi ja turismi eest vastutav ministeerium)
               
               
         
               (58)
            
            
               Esitatud andmetest tuleb välja ka maksukrediiti saanud väikeste kinode arvu ja protsendi selge suurenemine aastal 2012 ja eelkõige aastal 2013. Kokku sai Itaalia esitatud andmete kohaselt aastast 2010 kuni 2013. aasta lõpuni maksukrediiti digitaalkinole üleminekuks 325 kino ehk 24,3 % 1 340-st Itaalia kõige väiksemast kinost.
            
         4.   Majanduslik, sotsiaalne ja kultuuriline mõju
   
   
               (59)
            
            
               Itaalia ametiasutused rõhutasid, et kultuuri kaitse seisukohast on väga oluline tagada täielik üleminek digitaalkinole. Digitaalsete seadmete paigaldamine toob kaasa hulga eeliseid (näiteks suurem paindlikkus) kogu filmisektori jaoks (ja lõppkokkuvõttes publiku jaoks). Ülemineku kulud on siiski suured ja ebavõrdselt jaotunud ning lasuvad peamiselt kinodel. Eelkõige väikesed turuosalised ei ole võimelised digitaalkinole üle minema ilma riigi abita. Üleminekuks välja töötatud ärimudelid (virtuaalse koopia tasu) ei ole sellise ebavõrdsuse kompenseerimiseks piisavad ja mitte kõigil kinodel ei ole neile võrdne juurdepääs.
            
         
               (60)
            
            
               Itaalia ametiasutused kinnitasid, et nende hinnangul ei sea abikava tingimused kahtluse alla tehnoloogilise neutraalsuse põhimõtet.
            
         V.   ABIMEETME HINDAMINE
   
   1.   Abi olemasolu
   
   
               (61)
            
            
               Euroopa Liidu toimimise lepingu artikli 107 lõikes 1 on sätestatud: „Kui aluslepingutes ei ole sätestatud teisiti, on igasugune liikmesriigi poolt või riigi ressurssidest ükskõik missugusel kujul antav abi, mis kahjustab või ähvardab kahjustada konkurentsi, soodustades teatud ettevõtjaid või teatud kaupade tootmist, siseturuga kokkusobimatu niivõrd, kuivõrd see kahjustab liikmesriikidevahelist kaubandust”.
            
         
               (62)
            
            
               Nagu näitab menetluse alustamise otsus, mis on kokku võetud põhjenduses 12, on teatatud abimeetme näol tegemist riigiabiga Euroopa Liidu toimimise lepingu artikli 107 lõikes 1 toodud tähenduses. Rahastamisallikas on maksusoodustused, mis tähendab, et Itaalia riik loobub teatavatest maksutuludest. Abikava kohaselt saavad mõned kinoettevõtjad sellest rahalist kasu ja seega annab meede teatavatele ettevõtetele valikulise eelise. Abisaajad konkureerivad teiste ettevõtetega, kes ei pruugi kavast kasu saada. Sellest tulenevalt abikava kahjustab või ähvardab kahjustada konkurentsi. Seoses rahvusvahelise filmikaubandusega võib meede mõjutada liidusisest kaubandust.
            
         2.   Abi kokkusobivus siseturuga
   
   
               (63)
            
            
               Itaalia ametiasutused põhjendavad meedet kui abi kultuuri edendamiseks ja rõhutavad pidevalt digitaalkinole võimalikult kiire ülemineku kultuurilist tähtsust Itaalias. Abimeetme eesmärk on tagada, et igat liiki kinod saaksid digitaalkinole üle minna, hoolimata ülemineku suurtest kuludest.
            
         
               (64)
            
            
               Kui meedet käsitleva menetluse algatamise otsus vastu võeti, ei olnud komisjon täpselt kindlaks määranud oma poliitikat digitaalkino toetuste valdkonnas. Pärast seda on komisjon vastu võtnud uue teatise filmidele ja muudele audiovisuaalteostele antava riigiabi kohta, (10) milles ajakohastati kriteeriume filmidele ja muudele audiovisuaalteostele antava riigiabi kokkusobivuse hindamiseks Euroopa Liidu toimimise lepingu artikli 107 lõikes 3 punktis d toodud tähenduses.
            
         
               (65)
            
            
               Uues kinoteatises tunnistatakse, et kinotoodangule antavat abi võib käsitada abina kultuuri edendamiseks Euroopa Liidu toimimise lepingu artikli 107 lõikes 3 punktis d toodud tähenduses. Seega võib abi kokkusobivust hinnata sellest sättest lähtuvalt. Kinoteatises on sätestatud, et kinode ajakohastamiseks, sh nende digiteerimiseks antavat abi võib põhjendada selle sättega, kui abi on vajalik, proportsionaalne ja asjakohane.
            
         a)   Meetme vajalikkus
   
   
               (66)
            
            
               Nagu Itaalia ametiasutused tõestasid ja huvitatud isikute märkused kinnitasid, on üleminek digitaalkinole filmisektori jaoks probleem, mis mõjutab kõiki Euroopa kinosid ja eelkõige väiksemaid kinosid. Kinode, eriti väikese elanike arvuga linnade väikeste ja keskmise suurusega sõltumatute kinode kadumine vähendaks kinopakkumise mitmekesisust ja levikut piirkondlikul tasandil. Teisisõnu oleks pikal ja ebaühtlasel üleminekul negatiivne mõju filmide edastamisele ja levitamisele ja lõppkokkuvõttes ka Euroopa kinopublikule.
            
         
               (67)
            
            
               Hoolimata maksumeetme rakendamisest vastavalt vähese tähtsusega abi käsitlevale määrusele, on Itaalia siiski digitaalkinole üleminekul ajakavast maas.
            
         
               (68)
            
            
               Kuivõrd turg on jõudnud üleminekul pöördepunkti — 2013. aasta lõpuks oli üle 60 % Itaalia kinosaalidest digiteeritud, on olukord halvenenud nende kinode jaoks, kes sõltuvad üleminekul riigiabist, kuna 35 mm filmide kättesaadavus ei ole lähiajal enam tagatud.
            
         
               (69)
            
            
               Meede ei ole suunatud eranditult kõige väiksematele kinodele, vaid ka suhteliselt suurtele kinodele ja kommertskettidele. Abist on siiski välja arvatud kõige suuremad (üle 60 saaliga) kinoketid. Itaalia ametiasutused on väitnud, et maksusoodustuste võimaldamine kõigile väiksematele kinodele taastab võrdsed tingimused sektoris, kus domineerivad kaks ülisuurt kinoketti.
            
         
               (70)
            
            
               Maksukrediidi eesmärk on aidata kinosid, kes ei suuda (eriti praeguses majandusolukorras) saada kulukaks digitaalkinole üleminekuks piisavalt vahendeid erasektori allikaist.
            
         
               (71)
            
            
               Eespool toodut arvestades on komisjon seisukohal, et abimeedet võib pidada vajalikuks, et säilitada ja taastada Itaalias mitmekesine kinomaastik ka digitaalkeskkonnas. Eri liiki kinode — alates ühe saaliga väärtfilmikinodest kuni kommertsprogrammiga kobarkinodeni — jätkuv eksisteerimine on ülioluline aitamaks tagada, et Itaalia kinopublikule pakutakse ka edaspidi mitmekesist filmivalikut. Nagu tunnistati huvitatud isikute laekunud vastustes, on üleminek digitaalkinole kogu filmisektori jaoks kriitiline hetk, arvestades, et ainult kõige suuremad kinoketid pääsevad hõlpsalt ligi kaubanduslikele ülemineku mudelitele. Itaalia ametiasutuste esitatud turuandmed tõestasid, et meetme rakendamine miinimumkünniste piires ei ole piisav ülemineku lõpuleviimiseks, eelkõige rohkem kui ühe saaliga kinode puhul. Kuigi on tõsi, et mõned kinod on suutnud kasutada virtuaalse koopia tasu pakkumisi, on tõsi ka see, et kaubanduslikud ülemineku mudelid ei kata kõiki kino digitehnoloogiale ülemineku kulusid (vt põhjendus 32). Ka neil juhtudel võib osutuda vajalikuks avaliku sektori toetus, tingimusel et seda kasutatakse täiendavalt, ning tagades, et meede jääb proportsionaalseks sõltumata asjaomase kino liigist.
            
         b)   Meetme proportsionaalsus
   
   
               (72)
            
            
               Itaalia ametiasutused jätsid maksukrediidi saajate hulgast välja enam kui 60 saaliga kinoettevõtjad. Itaalia kinoturu struktuur näitab selget lõhet kuni 60 saaliga ettevõtjate ja suuremate ettevõtjate vahel (vt põhjendused 36 ja 37). Kehtestatud piirmäär näib seega abikava eesmärki arvestades proportsionaalne.
            
         
               (73)
            
            
               Lisaks puudutab maksukrediit vaid osa (30 %) ülemineku kuludest ja on piiratud 50 000 euroga aastas. Arvutades abisumma protsendina digiteerimise tegelikest kuludest, tagavad Itaalia ametiasutused, et abi jääb proportsionaalseks, isegi kui kulutused võivad igal konkreetsel juhul varieeruda. Nagu rõhutasid paljud märkuste esitajad (põhjendus 29), võivad digiteerimise kulud mõnel juhul osutuda keskmisest märksa suuremaks, näiteks kui projektoriruumi on vaja põhjalikult ümber ehitada. Sellistel ebatüüpilistel juhtudel tagab 50 000 euro ülempiir siiski, et abi absoluutsumma jääb proportsionaalseks.
            
         
               (74)
            
            
               Kui menetluse algatamise otsuses tõstatati küsimus digitaalkinole ülemineku ärimudelite võimaliku kadumise kohta, tõestab põhjendus 50, et Itaalias on välja töötatud kaks erinevat ärimudelit, mida saab kombineerida digitaalkino toetuseks pakutava maksukrediidiga. Muudetud rakendussätetesse lisasid Itaalia ametiasutused spetsiaalsed sätted tagamaks, et avaliku ja erasektori rahastamise kombineerimine digitaalkinole üleminekuks ei tooks kaasa ülemäärase hüvitise maksmist või abi ümbersuunamist (näiteks levitajatele või vahendajatele („täisteenuse osutajad”) virtuaalse koopia tasu mudeli korral). Niimoodi edendavad Itaalia ametiasutused parimat sünergiat kättesaadavate ärimudelite ja riigiabi vahel, et soodustada täielikku üleminekut digitaalkinole.
            
         
               (75)
            
            
               Maksukrediiti saab kombineerida ka teiste abimeetmetega. Abi proportsionaalsuse tagamiseks kehtestasid Itaalia ametiasutused ülemmäärad abi kumuleerimiseks: 90 % väikeste (ühe või kahe saaliga) kinode puhul ja 75 % teiste kinoliikide puhul.
            
         
               (76)
            
            
               Üldisemalt peab taotlusele olema lisatud kinnitatud dokument, kus on märgitud tegelikult kantud kulud iga kinosaali kohta, ja ette on nähtud kultuuripärandi ja turismi eest vastutava ministeeriumi kontroll iga üksikjuhtumi üle. Rakendussätetes on osutatud ka, et kohustuste täitmata jätmise korral nõutakse maksukrediit tagasi (koos intresside ja trahvidega).
            
         c)   Meetme asjakohasus
   
   
               (77)
            
            
               Itaalia ametiasutuste esitatud selgitused ja maksukrediidi ülekandmise võimaluse lisamine tagavad, et meetmel on kava abisaajatele mõju. Ka vähem kasumlikud kinod peaksid saama kavas osaleda.
            
         
               (78)
            
            
               Meedet ei pakuta enam kui katsemeedet, vaid see kehtib kuni 2022. aasta lõpuni.
            
         
               (79)
            
            
               Itaalia ametiasutuste esitatud andmed (põhjendused 57 ja 58) tõestavad, et meede on kättesaadav igat liiki, ja eelkõige kõige väiksematele kinodele. Kuigi teatavat rolli võivad mängida ka muud tegurid, tuleb märkida, et aastatel 2012 ja 2013 (vastavalt vähese tähtsusega abi käsitlevale määrusele) maksukrediiti kasutanud 1–4 saaliga kinode arvu märkimisväärne suurenemine langeb kokku maksukrediidi ülekandmise võimaluse kehtestamisega aastal 2012 (põhjendus 25).
            
         
               (80)
            
            
               Üldisemalt näib, et meede on asjakohane, et säilitada kinode mitmekesisus Itaalia turul, kus on olemas nii ühe saaliga kinod, väikesed kommertskinod kui ka mitut liiki kobarkinod. Selline mitmekesisus on mitmekesise filmivaliku eeltingimus.
            
         d)   Konkurentsi moonutamine ja kaubavahetuse kahjustamine
   
   
               (81)
            
            
               Konkurentsi moonutamine ja mõju kaubavahetusele on väike. Kino piiriülene mõõde piirdub rahvusvaheliste kinoettevõtjate olemasoluga ja filmikaubanduse rahvusvahelise iseloomuga. Üksikutel kinodel on väike territoriaalne haare, kuna inimesed ei taha kinno minekuks pikka teekonda ette võtta.
            
         
               (82)
            
            
               Meede puudutab investeeringuteks ettenähtud abi ja pakub ühekordset soodustust kinodele, kes seisavad vastamisi ühekordse üleminekuga. Maksukrediit tagab, et kõik kinod saaksid digitaalkinole üle minna, kuid ei kahjusta põhjendamatult konkurentsi nende igapäevase toimimise mõttes.
            
         
               (83)
            
            
               Lisaks võib eeldada, et digitaalkinole ülemineku lõpuleviimine kogu Euroopas on kasulik Euroopa kinotööstusele tervikuna. Menetluse algatamise otsuses väljendatud kahtlused seoses digitaalkino standarditega ei ole enam asjakohased. Kolmandate isikute vastused näitasid, et digitaalkino valdkonnas ülekaalukate standardite osas valitseb üksmeel.
            
         VI.   KOKKUVÕTE
   
   
               (84)
            
            
               Eelneva põhjal leiab komisjon, et abimeede taotleb kindlalt määratletud kultuurilist eesmärki. Menetluse algatamise otsuses väljendatud kahtlused seoses meetme vajalikkuse, proportsionaalsuse, asjakohasuse ja mõjuga on hajutatud. Konkurentsimoonutused ja meetme mõju kaubavahetusele on sedavõrd piiratud, et need ei ole vastuolus ühiste huvidega. Sellest tulenevalt loetakse digitaalsete projitseerimisvahendite maksukrediit siseturuga kokkusobivaks ELi toimimise lepingu artikli 107 lõike 3 punkti d alusel,
            
         ON VASTU VÕTNUD KÄESOLEVA OTSUSE:
   Artikkel 1
   Riigiabi, mida Itaalia kavatseb anda digitaalsete projitseerimisvahendite toetuseks vastavalt 24. detsembri 2007. aasta seadusele nr 244, 8. augusti 2013. aasta dekreet-seadusele nr 91, mis muudeti 7. oktoobri 2013. aasta seaduseks nr 112, ja uutele rakendussätetele, mis käsitlevad maksukrediiti kinoettevõtjatele digitaalsete projitseerimisvahendite ostmiseks ja paigaldamiseks, on siseturuga kokkusobiv Euroopa Liidu toimimise lepingu artikli 107 lõike 3 punkti d tähenduses.
   Sellise abimeetme rakendamine on seega lubatud.
   Artikkel 2
   Käesolev otsus on adresseeritud Itaalia Vabariigile.
   
      Brüssel, 29. oktoober 2014
      
         
            Komisjoni nimel
         
         
            asepresident
         
         Joaquín ALMUNIA
      
   
   
      (1)  ELT C 196, 20.8.2009, lk 9.
   
      (2)  Vt joonealune märkus 1.
   
      (3)  2K versiooni resolutsioon on 2 048 × 1 080 pikslit.
   
      (4)  DCI standard määratleti esmakordselt 2005. aastal USA turu jaoks ühisettevõtte Digital Cinema Initiatives (digitaalkino algatus) poolt, kuhu kuuluvad Ameerika Ühendriikide suured filmitööstusettevõtted (Disney, Fox, Paramount, Sony Pictures Entertainment, Universal e Warner Bros. Studios).
   
      (5)  Sellised ärimudelid üleminekuks põhinevad virtuaalse koopia tasu maksmisel levitajate poolt nende filmide digitaalse näitamise eest kinodes. Virtuaalse koopia tasu süsteem põhineb põhimõttel, et osa digitaalse filmi levitaja saavutatud kokkuhoiust kasutatakse selleks, et anda panus kinoettevõtjate poolt digitaalsete seadmete kulude kandmiseks. Üldjuhul näevad sellised virtuaalse koopia tasu lepingud ette vahendaja osaluse („täisteenuse osutaja”), kes kogub levitajatelt virtuaalsete koopiate tasu, paigaldab kinodesse seadmeid ja vajaduse korral rahastab neid. Vt ka põhjendus 50 ülevaate saamiseks Itaalias kättesaadavatest virtuaalse koopia tasu võimalustest.
   
      (6)  Kuni 2010. aasta lõpuni komisjoni teatise alusel — Ühenduse riigiabi meetmete ajutine raamistik praeguses finants- ja majanduskriisis rahastamisele juurdepääsu toetamiseks (ELT C 83, 7.4.2009, lk 1). Pärast 2010. aasta lõppu on meedet rakendatud komisjoni 15. detsembri 2006. aasta määruse (EÜ) nr 1998/2006 (milles käsitletakse asutamislepingu artiklite 87 ja 88 kohaldamist vähese tähtsusega abi suhtes, ELT L 379, 28.12.2006, lk 5) alusel. Aastal 2013 võttis komisjon vastu uue vähese tähtsusega abi käsitleva määruse: komisjoni määrus (EL) nr 1407/2013, 18. detsember 2013, milles käsitletakse Euroopa Liidu toimimise lepingu artiklite 107 ja 108 kohaldamist vähese tähtsusega abi suhtes (ELT L 352, 24.12.2013, lk 1).
   
      (7)  Euroopa filmiagentuuride direktorid (EAFD), San Sebastian Statement: Urgent and comprehensive public support needed for the digitisation of cinemas (San Sebastian, 21. september 2009) ja EFAD aruteludokument, The case of public intervention in the digital transition of cinema (oktoober 2009).
   
      (8)  Kinoketi all peavad Itaalia ametiasutused silmas äriühingut, millel on vähemalt 15 saali vähemalt kolmes kinos.
   
      (9)  Itaalia kinoettevõtjate liidu (ANEC) andmed, mille esitas kultuuripärandi ja turismi eest vastutav ministeerium.
   
      (10)  Komisjoni teatis filmidele ja muudele audiovisuaalteostele antava riigiabi kohta (ELT C 332, 15.11.2013, lk 1).